Finale waarskuwing vir konstabel ná hy glo swanger vrou verkragArgieffoto ŉ Konstabel wat in hegtenis geneem is in verband met die verkragting van ŉ 19-jarige swanger vrou het ŉ finale geskrewe waarskuwing by die polisie ontvang na hy Donderdag in die Strand‑landdroshof verskyn het. Moses Dlamini, woordvoerder van die onafhanklike polisie-ondersoekdirektoraat (Opod) het gesê die man is Woensdag deur Opod in hegtenis geneem. Dlamini het gesê Jerome Benedict Coetzee (38), verbonde aan die Lwandle‑polisiekantoor het Donderdag in die hof verskyn in verband met die beweerde verkragting op 4 Julie 2018. Hy staan tereg op aanklagte van verkragting, dwarsboming van die gereg en ontvoering. Volgens Dlamini word dit beweer dat die slagoffer, wat swanger was in daardie stadium, by haar huis was toe polisiebeamptes by die huis opgedaag en dit deursoek het. “Die polisiebeamptes het glo dwelms gevind en die huis saam met die slagoffer verlaat om na haar kêrel te soek. Die verdagte het na die Lwandle‑polisiekantoor gery waar hy twee van sy kollegas afgelaai het en met die slagoffer verder gery het,” het Dlamini gesê. Die konstabel het toe glo vir seksuele gunsies gevra in ruil daarvoor dat die vrou nie in hegtenis geneem word nie. “Die slagoffer het die konstabel ingelig dat sy nie gemaklik is met sy versoek nie maar het later ingegee. Die verdagte het toe na ŉ afgeleë gebied gery en die slagoffer verkrag. Die beampte het nie die slagoffer in hegtenis geneem of die dwelms ingehandig as bewysstuk nie,” het Dlamini gesê. Coetzee het borgtog van R2 000 en ŉ finale waarskuwing by die polisie ontvang.